**МОНГОЛ УЛСЫН ХУУЛЬ**

2022 оны ... дугаар Улаанбаатар

сарын ...-ны өдөр хот

**МОНГОЛ УЛСЫН ИХ ХУРЛЫН ЧУУЛГАНЫ ХУРАЛДААНЫ**

**ДЭГИЙН ТУХАЙ ХУУЛЬД НЭМЭЛТ**

**ОРУУЛАХ ТУХАЙ**

**1 дүгээр зүйл.**Монгол Улсын Их Хурлын чуулганы хуралдааны дэгийн тухай хуульд доор дурдсан агуулгатай дараах хэсэг нэмсүгэй:

**1/94 дүгээр зүйлийн 94.2-94.9 дэх хэсэг:**

“94.2.Монгол Улсын Их Хурлын тухай хуулийн 391 дүгээр зүйлд заасан саналыг доор дурдсан тохиолдолд заавал хэлэлцэнэ:

94.2.1. Улсын Их Хурлын албан ёсны санал авах цахим хуудас /”гар утас, хөдөлгөөнт төхөөрөмжид зориулсан Улсын Их Хурлын албан ёсны программ хангамж” цаашид “цахим хуудас” гэх/-д санал авахаар байршуулснаас хойш 30 хоногийн хугацаанд саналыг Монгол Улсын 18 нас хүрсэн 100,000 иргэн дэмжсэн бол;

94.3.Иргэн тухайн асуудлын талаарх саналаа зөвхөн нэг удаа өгнө.

94.4.Энэ хуулийн 94.2-т заасан санал авах ажилд мэргэжил, арга зүй, техник зохион байгуулалтын туслалцаа үзүүлэх чиг үүргийг Тамгын газар хэрэгжүүлнэ.

94.5.Байнгын хороо энэ хуулийн 94.2-т заасны дагуу тухайн асуудлыг хэлэлцээд бодлогын баримт бичиг боловсруулах, хуулийн хэрэгжилтийг хангаж зөрчлийг арилгах асуудлаар Засгийн газар, холбогдох бусад байгууллагад чиглэл өгөх, Байнгын хороо эрхлэх асуудлын хүрээнд хяналт шалгалт явуулах, олон нийтийн хэлэлцүүлэг, нийтийн сонсгол зохион байгуулах, хуулийн төсөл боловсруулах ажлын хэсэг байгуулах эсэх асуудлыг шийдвэрлэж, шаардлагатай гэж үзвэл санал, дүгнэлтээ нэгдсэн хуралдаанд танилцуулна.

94.6.Байнгын хороо энэ хуулийн 94.2-т заасан бүрэн эрхийг хэрэгжүүлэхдээ Улсын Их Хурлын хяналт шалгалтын тухай хууль, Хууль тогтоомжийн тухай хуулийг баримтална.”

**2/109 дүгээр зүйлийн 109.10-109.13 дахь хэсэг:**

“109.10.Энэ хуулийн 109.2-т заасан мэдээллийг ирүүлмэгц сэдвийг Монгол Улсын Их Хурлын тухай хуулийн 391.1-д заасан цахим хуудаст 5 хоногийн хугацаанд тухайн сэдвийн хүрээнд иргэдээс асуулт асуухаар байршуулна.

109.11.Энэ хуулийн 109.10-т заасан цахим хуудсанд иргэдээс ирүүлсэн асуултыг Тамгын газар нэгтгэж нам, эвслийн бүлгүүдэд хүргүүлнэ.

109.12.Энэ хуулийн 109.11-т заасан асуултыг нам, эвслийн бүлэг ангилан багцалж, нам, эвслийн бүлэг тус бүрээс 1 гишүүн төлөөлж Ерөнхий сайд, Засгийн газрын гишүүдээс асуулт асуух, хариулт авах хугацаа 20 хүртэл минут байх бөгөөд энэ хугацаанд багтаан хэдэн ч асуулт асууж, хариулт авч болно.

109.13.Энэ хуулийн 109.12-т заасан хугацаа нь энэ хуулийн 109.7-д заасан хугацаанд хамаарахгүй.”

**2 дугаар зүйл**.Энэ хуулийг Монгол Улсын Их Хурлын тухай хуульд нэмэлт оруулах тухай хууль хүчин төгөлдөр болсон өдрөөс эхлэн дагаж мөрдөнө.

Гарын үсэг